**INFORMÁCIA**

V zmysle „Plánu prechodu výplaty finančnej pomoci pre odídencov Ukrajiny z medzinárodného na vnútroštátny systém“ pripraveného medzi Ministerstvom práce, sociálnych vecí a rodiny SR (ďalej len „MPSVR SR“) a Úradom Vysokého komisára OSN pre utečencov ( ďalej len ,,UNHCR“) a Detského fondu OSN, bude odídencom z Ukrajiny vyplatená posledná finančná pomoc dňa 15.09.2022 za mesiac august 2022. UNHCR v priebehu mesiaca september 2022 zašle MPSVR SR databázu odídencov z Ukrajiny, ktorým vyplatila finančnú pomoc za mesiac august 2022. Medzinárodná organizácia Červeného kríža má nastavené poskytovanie finančnej pomoci na 5-mesačný cyklus a z uvedeného dôvodu neukončí poskytovanie finančnej pomoci u všetkých odídencov z Ukrajiny k 31.08.2022, ale postupne, vždy po poskytnutí 5 mesačnej finančnej pomoci jednotlivým poberateľom. IFRC bude zasielať mesačne aktualizovanú databázu o finančnej pomoci poskytovanej odídencom do konca každého mesiaca, až do januára 2023, o ktorej budú úrady informované.

 **UNHCR bude informovať odídencov z Ukrajiny o zmene vyplácania finančnej pomoci formou SMS s tým, že za účelom poskytnutia pomoci v hmotnej núdzi je potrebné osobne sa dostaviť na úrad. Predmetná SMS bude obsahovať informáciu, aby sa odídenec dostavil na úrad v mesiaci september 2022, najneskôr do 07.10.2022.** Úrady odídencom z Ukrajiny poskytujú pomoc v hmotnej núdzi v zmysle zákona č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov (ďalej len „zákon o pomoci v hmotnej núdzi“), pričom základná dávka aj príspevky im patria v rovnakom rozsahu a za rovnakých podmienok ako občanom SR.

Nárok na pomoc v hmotnej núdzi má iba občan, ktorý má v SR tolerovaný pobyt; splnenie podmienky v zmysle § 2 ods. 1 zákona o pomoci v hmotnej núdzi (hmotná núdza je stav....) odídenec preukazuje čestným vyhlásením, ktoré je súčasťou formulára na posúdenie pomoci v hmotnej núdzi; pri určovaní okruhu spoločne posudzovaných osôb sa za členov domácnosti považujú iba osoby, ktoré sa nachádzajú na území SR; cudzinci ktorí sú ubytovaní na základe zmluvy o ubytovaní, nespĺňajú podmienky na poskytovanie príspevku na bývanie. V tejto súvislosti Vám dávame do pozornosti, že v súčasnosti v prípade odídencov z Ukrajiny už nedochádza k výnimkám pri výkone činností v zmysle § 10 zákona o pomoci v hmotnej núdzi a poskytovaní príspevku na nezaopatrené dieťa (výkon činností po uplynutí 2 mesiacov od vzniku nároku na pomoc v hmotnej núdzi, príspevok patrí na každé nezaopatrené dieťa len vtedy, ak si dieťa plní povinnú školskú dochádzku). Na účely pomoci v hmotnej núdzi sa za príjem nepovažuje finančná pomoc vyplatená medzinárodnými organizáciami vyplatená v kalendárnom mesiaci, v ktorom zanikol nárok na túto finančnú pomoc.

,,V súvislosti s prechodom poskytovania finančnej pomoci pre odídencov Ukrajiny z medzinárodného na vnútroštátny systém usmerňujeme postup pri poskytovaní pomoci v hmotnej núdzi úradmi od 01.09.2022 pre tri kategórie klientov z Ukrajiny, a to:

 **1. Odídenci, ktorí dostávali pomoc v hmotnej núdzi od úradu a od 01.05.2022 im finančnú pomoc poskytoval UNHCR**

 Konanie o pomoci v hmotnej núdzi začína na podnet správneho orgánu/úradu. Za podnet správneho orgánu možno na tento účel považovať zaslanú SMS medzinárodnými organizáciami. UNHCR bude informovať odídencov o ukončení poskytovania finančnej pomoci z ich strany a o možnosti osobne navštíviť príslušný úrad v mieste pobytu odídenca za účelom poskytovania pomoci v hmotnej núdzi. Počas osobnej návštevy odídenca na úrade, zamestnanci úradu z oddelenia služieb pre občana, na základe predloženého dokladu o tolerovanom pobyte na území SR skontrolujú v databáze z UNHCR a následne v informačnom systéme riadenia sociálnych dávok (ďalej len ,,IS RSD“), či sa klient nachádza v oboch systémoch. Ak áno, spoločne s klientom vyplnia formulár na posúdenie pomoci v hmotnej núdzi (v prílohe), v ktorom aktualizujú údaje s pôvodnou žiadosťou o pomoc v hmotnej núdzi. Formulár na posúdenie pomoci v hmotnej núdzi slúži na aktualizovanie údajov pre opätovné poskytovanie pomoci a aj ako žiadosť o pomoc v hmotnej núdzi v prípade nových klientov. Pomoc v hmotnej núdzi začne úrad poskytovať, ak klient na úrad dostaví v mesiaci september 2022, avšak najneskôr do 07.10.2022.

 **2. Odídenci, ktorí dostali finančnú pomoc len od UNHCR**

Pri osobne podanej žiadosti na úrade, overí zamestnanec úradu z databázy UNHCR a IS RSD o akého klienta ide. Ak zistí, že klient sa nachádza v databáze UNHCR, avšak sa nenachádza v systéme IS RSD, k takémuto odídencovi úrad pristupuje ako k novému žiadateľovi o pomoc v hmotnej núdzi a spíše sa s ním formulár na posúdenie pomoci v hmotnej núdzi. Žiadosť musí byť podaná najneskôr do 30.09.2022.

 **3. Odídenci, ktorí nedostali finančnú pomoc od UNHCR, chcú požiadať o pomoc v hmotnej núdzi a tolerovaný pobyt im bol udelený v mesiaci september 2022 – novo prichádzajúci**

Rovnako, ako v prípade druhej kategórii klientov, úrad k takémuto odídencovi pristupuje ako k novému žiadateľovi o pomoc v hmotnej núdzi a spíše s ním formulár/žiadosť na posúdenie pomoci v hmotnej núdzi (konanie začína na základe podanej žiadosti).“

Záverom si Vás dovoľujeme požiadať, aby ste nám aj naďalej zostali nápomocní pri riešení problematiky súvisiacej s odídencami z Ukrajiny, za čo Vám vopred ďakujeme.